BG Официален вестник на Европейския съюз L 121/63

РЕГЛАМЕНТ (ЕС) 2018/687 НА КОМИСИЯТА

от 4 май 2018 година

за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от ацибензолар-S-метил, бензовиндифлупир, бифентрин, биксафен, хлорантранилипрол, делтаметрин, флоникамид, флуазифоп-П, изофетамид, метрафенон, пендиметалин и тефлубензурон във и върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) от него,

като има предвид, че:

(1) На 1 юли 2016 г. Комисията по Кодекс алиментариус прие максимално допустими граници на остатъчни вещества по Кодекс алиментариус (CXL) за бифентрин (2). На 22 юли 2017 г. Комисията по Кодекс алиментариус прие CXL за ацибензолар-S-метил, бензовиндифлупир, биксафен, бупрофезин, хлорантранилипрол, делтаметрин, диметоморф, фипронил, флоникамид, флуазифоп-П, флуенсулфон, флупирадифурон, имазетапир, изофетамид, метопрен, метрафенон, оксатиапипролин, пендиметалин, пентиопирад, пиноксаден, сафлуфенацил, спиромезифен, тефлубензурон и тефлубензурон (3).

(2) Максимално допустимите граници на остатъчни вещества (МДГОВ) за посочените вещества са определени в приложения II и III към Регламент (ЕО) № 396/2005 с изключение на флуенсулфон, за което няма специално определени МДГОВ и веществото не е включено в приложение IV към посочения регламент, поради което за него се прилага стойността по подразбиране от 0,01 mg/kg, установена в член 18, параграф 1, буква б) от същия регламент.

(3) В съответствие с член 5, параграф 3 от Регламент (ЕО) № 178/2002 на Европейския парламент и на Съвета (4), когато съществуват международни стандарти или предстои тяхното приемане, те се вземат под внимание при разработването или привеждането в съответствие на законодателството в областта на храните, освен ако тези стандарти или съответни части от тях биха били неефективно или неподходящо средство за постигане на съответните цели на законодателството в областта на храните, или при наличие на научно основание за това, или когато биха довели до степен на защита, различна от определената като подходяща в Съюза. Освен това, в съответствие с член 13, буква д) от същия регламент Съюзът трябва да способства за постигането на последователност между международните технически стандарти и законодателството в областта на храните, като същевременно гарантира, че не се понижава възприетата от него висока степен на защита.

(4) Съюзът изрази резерви пред Комитета по Кодекса за остатъчните вещества от пестициди относно CXL, предложени за следните комбинации пестицид/продукт: ацибензолар-S-метил (зеленчуци от рода Brassica; тиквови и кратункови растения; цитрусови плодове; киви); бензовиндифлупир (тиквови и кратункови растения; месо от бозайници); биксафен (месо от бозайници); бупрофезин (всички продукти); хлорантранилипрол (месо от домашни птици); фипронил (всички продукти); флоникамид (продукти от растителен произход); флуазифоп-П (зеле; домати; фасул; грах (без шушулки); моркови; картофи; жълта ряпа; репи; слънчогледово семе; месо, мазнини и карантия, годна за консумация, от бозайници; мляко; месо, мазнини и карантия, годна за консумация, от домашни птици; яйца); флуенсулфон (всички продукти); флупирадифурон (всички продукти); имазетапир (всички продукти); изофетамид (продукти от животински произход); метопрен (всички продукти); оксатиапипролин (всички продукти); пендиметалин (листни зеленчуци от рода Brassica, с изключение на къдраво зеле; месо от бозайници; месо от домашни птици; пресен/зелен лук и пясъчен/зимен лук (батун); пиноксаден (всички продукти); сафлуфенацил (всички продукти); спиромезифен (всички продукти).

(5) Поради това CXL за ацибензолар-S-метил, бензовиндифлупир, бифентрин, биксафен, хлорантранилипрол, делтаметрин, флоникамид, флуазифоп-П, изофетамид, метрафенон, пендиметалин и тефлубензурон, които не са изброени в съображение 4, следва да бъдат включени в Регламент (ЕО) № 396/2005 като МДГОВ, освен когато се отнасят до продукти, които не са включени в приложение I към посочения регламент, или когато са определени на по-ниска стойност от настоящите МДГОВ. Тези CXL са безопасни за потребителите в Съюза (5).

(6) В рамките на процедура по разрешаването на употребата на продукт за растителна защита, съдържащ активното вещество ацибензолар-S-метил, върху киви бе подадено заявление в съответствие с член 6, параграф 1 от Регламент (ЕО) № 396/2005 за изменение на съществуващите МДГОВ.

(7) В съответствие с член 8 от Регламент (ЕО) № 396/2005 посоченото заявление бе подложено на оценка от съответната държава членка и докладът за оценка бе изпратен на Комисията.

(8) Европейският орган за безопасност на храните, наричан по-долу „Органът“, направи оценка на заявлението и на доклада за оценка, като обърна специално внимание на рисковете за потребителите и когато е целесъобразно — за животните, и даде обосновано становище относно предложените МДГОВ (6). Той изпрати посоченото становище до Комисията и до държавите членки, като го направи и общодостъпно.

(9) В своето обосновано становище Органът стигна до заключението, че са спазени всички изисквания по отношение на данните и че поисканото от заявителя изменение на МДГОВ е приемливо от гледна точка на безопасността на потребителите, което се основава на оценката на експозицията на потребителите от 27 конкретни европейски потребителски групи. Той взе предвид най-актуалната информация относно токсикологичните свойства на веществото. Нито дългосрочната експозиция на посоченото вещество чрез консумация на всички хранителни продукти, които биха могли да го съдържат, нито краткосрочната експозиция, дължаща се на прекомерна консумация на съответния продукт, показаха, че има риск от превишаване на допустимата дневна доза или на острата референтна доза.

(10) Въз основа на обоснованите становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(11) Поради това Регламент (ЕО) № 396/2005 следва да бъде съответно изменен.

(12) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1

Приложения II и III към Регламент (ЕО) № 396/2005 се изменят в съответствие с приложението към настоящия регламент.

Член 2

Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 4 май 2018 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) http://www.fao.org/fao-who-codexalimentarius/sh-proxy/ar/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-48%252FReport%252FREP16_PRe.pdf

Съвместна програма на ФАО и СЗО относно стандартите за храните, Комисия по Кодекс алиментариус. Допълнение II, 39-а сесия. Рим, Италия, 27 юни—1 юли, 2016 г.

(3) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-49%252FREPORT%252FREP17_PRe.pdf

Съвместна програма на ФАО и СЗО относно стандартите за храните, Комисия по Кодекс алиментариус. Допълнение III, 40-а сесия. Женева, Швейцария, 17—22 юли 2017 г.

(4) Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).

(5) Scientific support for preparing an EU position in the 48th Session of the Codex Committee on Pesticide Residues (CCPR) (Научна подкрепа за подготовката на позицията на ЕС по време на 48-ата сесия на Комитета по Кодекса за остатъчните вещества от пестициди (ККОП)). EFSA Journal (Бюлетин на ЕОБХ), 2016; 14(8):4571 [166 стр.].

Scientific support for preparing an EU position in the 49th Session of the Codex Committee on Pesticide Residues (CCPR) (Научна подкрепа за подготовката на позицията на ЕС по време на 49-ата сесия на Комитета по Кодекса за остатъчните вещества от пестициди (ККОП)). EFSA Journal (Бюлетин на ЕОБХ), 2017; 15(7):4929 [162 стр.].

(6) Научните доклади на ЕОБХ са на разположение на следния уебсайт: http://www.efsa.europa.eu:

Reasoned opinion on the modification of the existing maximum residue level for acibenzolar-S-methyl in kiwi fruits (Обосновано становище относно изменението на съществуващите максимално допустими граници на остатъчни вещества за ацибензолар-S-метил при киви). EFSA Journal (Бюлетин на ЕОБХ), 2017;15(9):4985 [20 стр.].